ข่าวรัฐฯยึดคืน PPA กด IFEC ร่วงหลุดแนวรับ เทคนิคซื้อสะสม อัพไซด์พุ่ง 77%
ข่าวรัฐฯยึดคืน PPA กดดัน IFEC ปรับลงต่อเนื่องตามกลุ่มฯ หลุดแนวรับ ขณะที่อัพไซด์จากราคาเป้าหมายเฉลี่ยของโบรกเกอร์พุ่งกว่า 77%
2 ธ.ค. 2558

ผู้สื่อข่าวรายงานราคาหุ้นบริษัท อินเตอร์ ฟาร์อีสท์ เอ็นเนอร์ยี่ คอร์ปอเรชั่น จำกัด (มหาชน) หรือ IFEC ปิดตลาดรอบเช้า (2 ธ.ค.) ที่ 8.90 บาท ลบ 0.15 บาท หรือ 1.66% เป็นระดับต่ำสุดในรอบวัน สูงสุดที่ 9.05 บาท มูลค่าซื้อขาย 21.48 ล้านบาท ราคาหุ้นที่อ่อนตัวลงต่อเนื่องส่งผลให้อัพไซด์จากราคาเป้าหมายเฉลี่ยของโบรกเกอร์ (15.78 บาท) เพิ่มกว่า 77%

 
บล.เคจีไอ (ประเทศไทย) ระบุในบทวิเคราะห์ (2 ธ.ค.) ว่า ราคาหุ้น IFEC (ราคาพื้นฐานเบื้องต้น 14.6 บาท รอผลการประมูลที่ออสเตรเลีย) อ่อนตัวลงอยู่ที่บริเวณแนวรับ 9 บาท เป็นการปรับลงตามกลุ่มฯ คาดเป็นผลจากข่าวช่วงบ่ายวานนี้ กรณีภาครัฐฯอาจยึด PPA โซลาร์ฟาร์มค้างท่อหากจ่ายไฟไม่ทันปีนี้ ซึ่งมองว่าไม่กระทบต่อ IFEC เนื่องจากไม่มีโครงการในกลุ่มฯนี้
ขณะที่บริษัทอยู่ระหว่างการประมูลโครงการพลังงานลมที่ออสเตรเลีย 106.5MW (ยื่นซอง 9 ธ.ค.) ส่วนโครงการต่างๆ ในต่างประเทศยังเป็นไปตามแผน (PPA ลมเวียดนามได้มาแล้ว รอก่อสร้าง, ลมนอกชายฝั่ง เกาหลีใต้ลงทุนไตรมาส 1 ปี 2559) ด้านเทคนิคแนะนำ “ซื้อสะสม” รูปแบบราคาเป็น Bullish divergence (MACD histogram ยกสูง)
ด้านข้อมูลผู้บริหารซื้อขายหุ้น (59-2) ข้อมูลวันที่ 16-30 พ.ย. ผู้บริหาร IFEC สะสมหุ้น IFEC รวมแล้ว 1.78 ล้านหุ้น ที่ราคาเฉลี่ย 9.4 บาท